The Sunday Times tirraporta li qassis ta’ 54 sena mir-Rabat mistenni jitressaq il-qorti mixli b’abbuż sesswali vjolenti fil-konfront ta’ pazjenta b’nuqqas ta’ saħħa mentali. It-Times tgħidilna wkoll li ir-reġistru elettorali juri li hawn minn tal-inqas 31 ruħ li għandhom il-Karta tal-Identità li turi li jgħixu fil-boathouses illegali tal-Armier, it-Torri l-Abjad u Ramlet il-Qorti. Persuna hi rreġistrata li tgħix f’Lido. Skont din il-gazzetta dawn in-nies qed jirreġistraw li jgħixu fil-boathouses b’attentat li jiġġustifikaw li m’għandhomx fejn jgħixu iktar ħalli jiksbu t-titlu fuq kamra llegali. Il-gazzetta għandha ritratt ta’ Beppe fenech Adami li jkompli jitkellem dwar il-kura għal kanċer li qed jieħu. The Malta Independent tirraporta li t-taħditiet bejn Malta u l-Libja ta’ din il-ġimgħa kienu intensivi aktar milli wieħed jaħseb għax il-Gvern Libjan qed jissielet biex ixejjen il-militanti minn Tripli għax jekk il-Belt taqa’ f’idejn l-estremisti, Malta tispiċċa litteralment bit-terroristi fuq l-għatba tal-bieb ta’ barra. Il-ġurnal jirrapporta wkoll li l-Kap tal-Oppożizzjoni Simon Busuttil qed jitħarreġ fil-public speaking minn espert barrani biex itejjeb il-preżenza pubblika tiegħu kemm fuq it-televiżjoni u l-mass meetings. Il-Maltatoday tgħid li l-Gvern Nazzjonalista ħamest ijiem qabel l-elezzjoni ġenerali kien offra kumpens ta’ 25 miljun ewro lill-azzjonisti tal-eks National Bank f’attentat li dawn iwaqqfu l-kawża fil-Qorti. Il-gazzetta tirrapporta wkoll li l-MFSA sabet id-dokument mhux iffirmat tal-bank Spanjol Bankaja li ntuża mill-konsorzju Solarig fir-rebħ tat-tender ta’ 35 miljun ewro f’pannelli fuq il-bjut tal-bini tal-Gvern. Il-Maltatoday tgħid li l-pulizija qed tinvestiga l-każ u se tistħarreġ kemm l-uffiċjali ta’ Solarig u anke sid il-kumpanija Alberta li hu parti mill-konsorzju. Il-gazzetta tirrapporta wkoll li l-membri parlamentari kollha għan-naħa tal-Gvern, bejn Ministri u backbenchers qed jitħallsu bejniethom miljun u sitt mitt elf ewro fis-sena f’salarji, onorarji parlamentari u karigi governattivi. It-Torċa tirrapporta li nhar l-Erbgħa se jitressaq l-aboozz ta’ liġi dwar l-identità tal-ġeneru, protezzjoni għall-identità preċedenti ta’ persuni trans. It-Torċa tirraporta wkoll li l-Public Service Commission qed tinvestiga 11 -il impjieg allegatament irregolari maċ-Ċivil fi żmien il-PN fejn minn person of trust għal post mal-Gvern. Il-Kulħadd jirrapporta li l-lokalità ta’ Birżebbuġa se jkollha grawd tal-futbol ġdid. Il-gazzetta tirrapporta wkoll li l-università talbet li l-eżamijiet tal-MATSEC jogħlew aktar minn kemm ogħlew iżda l-Gvern m’approvax. Il-Kulħadd tirrapporta wkoll dwar il-miri ġodda dwar il-bidla fil-klima u aktar tnaqqis fin-nies qegħda. L- ILLUM jirraporta li l-Aġent Kummissarju tal-Pulizija daħħal miżuri ta’ dixxiplina fil-korp li jgħidu li fl-ebda ħin il-pulizija ma jistgħu jieqfu f’xi ħanut jieklu jew jixorbu. Il-gazzetta tikkwota lid-deputat Laburista Marlene Farrugia tgħid li se tibqa’ tagħmel pressjoni biex il-Gvern iwettaq dak li wiegħed. Il- Mument tgħid li għaddej traffiku uman ta’ asjatiċi lejn Malta. Żgħażagħ Asjatiċi jiddaħħlu fi sqaq ta’ sfruttament wara li jibilgħu lixka ta’ xogħol attraenti bi qligħ tajjeb. Infatti dawn qed jaħdmu iżda f’fabbriki tat-tessuti fosthom waħda proprjeta’ tal-Gvern Ċiniż. Il-gazzetta tirraporta li llum mistenni jagħmel diskors il-Kap tal-Oppożizzjoni waqt il-konvenzjoni tal-PN Idea Malta. Il-Mument tgħid li l-Gvern ta permess residenzjali għall-familja ta’ Mahdi al-harati li huwa assoċjat mal-al Qaeda. Il-ġurnal jgħid li l-Gvern ma jridx jirrispondi għall-mistoqsijiet dwar il-każ.